Ruk jou reg en deel in die euforie | Netwerk24
Ruk jou reg en deel in die euforie
Deur Reinhold Swart, Stellenryk 09 November 2019 00:00
Ons het deur en deur bewys dat ons 'n wêreldkampioen-nasie op die rugbyveld is, maar kan ek en jy dit ook van die veld af wees?
Maklik. Indien ons bereid is om 'n paar toegewings te maak.
Groet alle mense op straat, soos daardie omie van Garies wat telkens sy Battersby lig as hy met sy ou Datsun-bakkie van voor af verbykom. Knoop 'n geselsie aan terwyl jy in die bank in 'n ry staan, of in die winkel.
Maak vrede met die buurman se keffende brakkie, en vra sommer ook vir sy seun hoe hy dit regkry dat sy motorfiets so ekstra "lekker" brul. Gee die haastige knaap in die Polo kans om regs verby te blits, of laat hy maar die parkeerplek kry. Dit is goeie oefening om 'n bietjie verder te moet stap.
Wees verdraagsaam en verduur almal in liefde. Selfs vir prof. Anton van Niekerk, Helen Zille, Eben Etzebeth, die bitterbekkige dr. Ndlozi (dankie, Max), die heer Hofmeyr, die NGK en Eskom.
Knik vriendelik as die taxi rakelings voor jou insny. Kners maar op jou tande, 'n gebit kan baie slae verduur.
Betaal jou boetes, gaan help by 'n sopkombuis en gee blomme by die ouetehuis af. Laat jou hare sny, koop 'n vrolike hemp en sê vir jou vrou dit is tyd vir haar nuwe vlag-swemnommertjie.
Skep 'n positiewe ingesteldheid en sommer ook 'n nuwe refrein vir jou lewenslied: "Hie' kommie Bokke, hie' kommie Bokke, hoeka chaka!"